“ทวิช” ย้ำ! หนี้ บี/อี ไม่ใช่ปัญหา ลุยขายโรงไฟฟ้าไม่สร้างรายได้
“ทวิช” พร้อมเข้าประชุม 15 มี.ค.นี้ เคลียร์ปัญหาตั๋วบี/อี IFEC ฟันธงใช้หนี้ได้ภายใน 2 เดือน เตรียมขายโรงไฟฟ้าที่ไม่ก่อให้เกิดรายได้ราว 3 พันลบ.เพื่อใช้หนี้
11 มี.ค. 2560

นายทวิช เตชะนาวากุล เจ้าของนิคมอุตสาหกรรมไฮเทค ในฐานะผู้ถือหุ้นใหญ่และกรรมการของบริษัท อินเตอร์ ฟาร์อีสท์ เอ็นเนอร์ยี่ จำกัด (มหาชน) หรือ IFEC เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ช่วงเวลา 9.30 – 11.00 น. ว่า ตนได้ทราบถึงการจัดประชุมคณะกรรมการชุดใหม่ หลังจากที่ นายแพทย์วิชัย ถาวรวัฒนยงค์ ประธานกรรมการบริหารเรียกประชุมคณะกรรมการที่จะมีขึ้นในวันที่ 15 มี.ค.นี้ เรียบร้อยแล้ว โดยมองว่าจะมีการประชุมทั้งหมดหลายวาระด้วยกัน ซึ่งประเด็นสำคัญคือแผนชำระหนี้
โดยนาย ทวิช ให้ความเห็นว่า ปัจจุบันสิ้นสุด ณ ไตรมาส 3/59 บริษัทมีทรัพย์สินตามบัญชีประมาณ 1.4 หมื่นล้านบาท แบ่งเป็นโรงแรมดาราเทวีมูลค่า 4 พันล้านบาท และทรัพย์สินอื่นๆ ประมาณ 1 หมื่นล้านบาท แบ่งเป็น ธุรกิจโรงไฟฟ้า ที่ดิน และอื่นๆ ขณะที่บริษัทมีหนี้สินราว 8 พันล้านบาท เพราะฉะนั้นจึงมองว่าบริษัทอาจต้องขายโรงไฟฟ้าที่ไม่ก่อให้เกิดรายได้ออกไปเพื่อนำเงินมาชำระหนี้ดังกล่าว โดยปัจจุบันบริษัทมีโรงไฟฟ้าที่ไม่ก่อให้เกิดรายได้อยู่ที่ประมาณ 2-3 พันล้านบาท ซึ่งสามารถนำเงินดังกล่าวมาใช้หนี้ได้ในบางส่วน ขณะที่ประเด็นการถูกแขวนเครื่องหมาย SP นั้น หากบริษัทปิดงบไม่ทันกำหนด คาดว่าจะถูกห้ามซื้อขายไปอีกระยะเวลาหนึ่ง
“บริษัทไม่จำเป็นต้องชำระหนี้ทั้งหมด เพราะหนี้สินที่บริษัทมีอยู่เป็นหนี้ที่ไม่มีทรัพย์สินค้ำประกัน จึงมองว่าบริษัทสามารถที่จะเจรจาเพื่อขอจ่ายหนี้ในบางส่วนได้ ซึ่งผมคิดว่าเจ้าหนี้ก็คงเข้าใจ และคงใช้เวลาประมาณ 1-2 เดือน ก็สามารถที่จะเคลียร์ปัญหาดังกล่าวได้” นายทวิช กล่าว